Cesarhanmun/geonobi-data huggingface dataset:
地名: 驪州 (京畿道, 牧)
年: 1479.0

○御經筵。 講訖, 掌令安處良啓曰: "驪州囚韓潤玉收韓明澮私債, 因而殺人, 是必恃勢而然也。 請竝鞫明澮。" 上曰: "刑曹時方鞫問, 待其畢推, 當鞫之。 然潤玉乃尹磻伴倘, 於政丞何咎焉? 雖是政丞伴倘, 政丞豈敎之殺人乎?" 正言尹希孫曰: "明澮以家長不能檢, 亦過矣。 勢家奴子侵虐貧民, 太不可。" 上顧問左右, 領事金國光啓曰: "諫官之言, 端本之論也。" 上曰: "《禮記》云: ‘鄕飮酒之禮廢, 則長幼之序失, 而爭鬪之獄起矣。’ 何以使郡邑盡行之乎?" 同知事李崇元對曰: "外邑或有不行處, 今復申明, 則皆遵行矣。"
地名: 驪州 (京畿道, 牧)
年: 1481.0

○義禁府啓: "逆賊緣坐人等, 保授族親, 而今已年滿者, 或安置、或定屬于諸邑, 具數錄啓。 逆賊李施愛妾女李非, 珍島官婢定屬。 逆賊李明孝孼三寸姪莫同, 光陽安置。 逆賊李宗讓孼妹舍今, 順天官婢定屬。 逆賊孟順仁妾女巨夫非, 長鬐官婢定屬。 逆賊韓赫女子率非及貴今, 河東官婢定屬。 逆賊張奉子三同, 鎭海官奴定屬。 逆賊李孝純三寸姪竹善, 海南安置。 逆賊金滌子於吾金, 昆陽官奴定屬。 逆賊金成右三寸姪孝孫, 光陽官奴定屬。 逆賊崔自常三寸姪北間, 鎭海安置。 逆賊崔潤孫妾子懷生, 興陽官奴定屬。 逆賊金致溫三寸姪北間, 巨濟安置。 逆賊崔得京子伐應巨, 長鬐官奴定屬。 逆賊嚴興孫女子銀非, 河東官婢定屬。 逆賊趙璧許接人班者孫子石乙山, 咸原站奴定屬。 逆賊趙璧許接人金乞明三寸姪巖回, 咸原站吏定屬。 逆賊李孝宗許接人衆伊子同叱守、金叱同及雙龍女子梅花, 積生站奴婢定屬。 亂臣金昌孫子玉山, 金浦官奴定屬。 亂臣盧敬孫子末同, 長興官奴定屬。 亂臣崔湲子承同, 南平官奴定屬。 亂臣南愈女子命福, 廣州官婢定屬。 亂臣張益之子末同, 醴泉官奴定屬。 亂臣趙順宗三寸姪末孫, 驪州安置。 亂臣李季良三寸姪石乙同, 交河安置。 亂臣辛井保三寸姪玉同, 金海安置。 亂臣卞自義妾女召史, 密陽官婢定屬。 亂臣李仲淳三寸姪末致, 河東安置。" 從之。
地名: 驪州 (京畿道, 牧)
年: 1482.0

○刑曹三覆啓: "驪州囚水軍金粉山、私奴延同、官奴內隱同, 諸處强盜罪, 北靑囚私奴邊甫、春山、巨麻, 登火人家强盜罪, 律該斬不待時, 妻子依《大典續錄》, 永屬所居邑奴婢。" 從之。
地名: 驪州 (京畿道, 牧)
年: 1486.0

○辛卯/受常參, 視事。 刑曹三覆啓: "驪州囚良人金莫同與粉山、延同結黨, 路劫元山、吾佐未强奪馬匹雜物; 光州囚內贍寺奴姜未致、良人梁石知、李山守等與物故孫自丁、朴欣孫等結黨, 焚金萬山、梁若生、鄭彦、鄭吉家强盜罪, 竝律該斬不待時, 妻子依《大典》永屬所在官奴婢。" 皆從之。 大司諫金首孫啓曰: "今方修軍籍, 中外已爲騷擾。 戶籍及刷還流民一時而擧, 民必苦之, 請待明年爲之。" 上曰: "然。"卽命停戶籍及流民推刷。
地名: 驪州 (京畿道, 牧)
年: 1490.0

○驪州人私奴介叱同, 手執其主李允泂衣衿, 拔劍恐嚇事, 因允泂狀告, 拷訊十次不服。 事干宋見、池仁厚, 拷訊四次亦不服, 刑曹論以疑獄取旨, 命議于領敦寧以上。 沈澮議: "介叱同加手允泂之事, 宋見等非所親見, 難以取實。 允泂疾介叱同投屬內需司, 造飾以告爲可疑, 但論其不順主令之罪何如?" 尹弼商議: "允泂所告, 旣無證見, 介叱同受刑訊十次不服, 恐是允泂疾此奴欲陷大罪也。 且觀各人招辭, 實爲疑獄。" 洪應議: "奴主之分, 不可不謹, 介叱同罪重, 死無可惜。 更加一二次刑推何如?" 李克培、盧思愼、尹壕議: "事狀不明, 減死何如?" 命減死。

○戊戌/視事。 刑曹三覆啓: "海州囚寺奴莫同, 殺李同奪牛罪, 驪州囚學生尹升老奸其子金萬伊妻訥斤罪, 竝律該斬不待時。" 從之。 掌令李禮堅、正言柳濱, 啓任士洪不宜差管押使, 不聽。
地名: 驪州 (京畿道, 牧)
年: 1494.0

○豐川尉
              任光載來啓曰: "臣於中外, 本無良妾, 鎭川居前竹山縣監閔悟妻, 乃韓伯倫之妹也, 以公主爲收養, 前年冬, 臣歸見悟妻, 與臣小奴二口、婢一口, 臣乘醉, 與李師準語及此事曰: ‘其婢美好, 雖與之戲弄, 於吾心不厭。’ 臣言之止此而已, 他無所說。 臣雖爲妾, 豈與師準盡言之哉?" 傳曰: "卿非常人也, 卿妾甚多, 而娶妾之際, 違法之事亦多, 其娶良妾, 事狀明白, 而猶隱諱不實, 何耶? 卿一家奴僕, 竝被逮繫, 卿宜來謝云: ‘吾以家長, 致有此變, 惶恐待罪。’ 而猶不爾, 旣爲非矣, 此皆予不諒所致也。 良妾之事, 大妃所悉, 而明白難掩, 卿旣不畏大妃, 及承予問, 又何不畏, 而不以實對耶? 卿以良妾往乳媪家, 人有見之者, 終難諱之, 卿今若自實, 則受刑者皆當放免, 正當炎暑, 予豈好刑人哉? 誠出於不得已也。 卿意必以爲, 我是駙馬, 安得栲訊, 而固諱也, 必須刑問, 然後愧服耶? 予平日待卿, 無異同産, 及至今日, 卿何負予耶? 卿其直言之。" 光載啓曰: "臣伏聞上敎, 萬死無悔, 然臣之鄙懷, 不可不陳。 臣本寒門小兒, 未免乳臭, 謬蒙天恩, 日近龍光, 幾二十年, 況天眷太過, 常懷結草隕首之情, 時或朝退, 謂公主曰: ‘上恩罔極, 口難盡陳, 或稽首祝手曰: 「吾主上之恩, 何以報之?」’ 公主亦愀然有感, 向日葵誠, 有如蒼蒼, 臣何敢仰罔天聰乎? 娶妾之事, 朋友戲謔之際, 醉中誤犯耳, 違法之事, 雖非臣之所爲, 諸人畏杖而誣服也。 臣病暍有年, 今夏自驪州而還, 長臥不準粥水, 聞家變以來, 尤不能飮一盞水, 欲待罪闕下, 而寸步不能自致, 國家方辨正, 故至今不待罪耳。 但臣未至死地, 而不趨啓辨正, 臣萬死無悔。 良妾之事, 非臣所爲, 如有所爲而後現, 則臣罪不容誅, 此專由臣家兒造作之辭, 亦由臣之不肖, 罪當甘受。 乳媪家往來事, 此亦臣家兒婢貴今誣飾之辭也。 前年祖母死, 哀毁之餘, 不與外事, 今年春, 一往乳媪家而已, 如有見者, 與臣對面, 以正是非, 臣所望也。 恃駙馬不畏栲訊, 此臣夢寐所不料, 安有是理乎? 公主性素不和, 而大伊亦奸暴, 臣年十四五, 男奴、女僕, 皆受侵虐, 訴於臣, 臣覈之則果驗矣。 臣卽啓于大妃, 其時臣則微劣, 而大伊用事, 故反罪臣奴, 其後大伊意謂, 夫婦和合則勢難用事, 與小婢同謀, 謂臣與婢玉今通奸, 告于公主, 斥玉今于羅州, 此專由大伊所爲也。 臣家變故, 至於此極, 事皆由臣, 萬死無悔。" 傳于承旨權景祐曰: "任光載所啓之事, 宜一一書啓, 光載之言, 是乎?" 權景祐啓曰: "光載多發不道之語, 臣豈不知光載之言之非耶?"

○傳旨司憲府: "聞豐川尉
              任光載以鎭川良家女爲妾, 驪州農舍下歸時招見, 所謂良妾者, 是何人之女, 而何時爲妾, 置於何處乎? 奴婢謀殺公主, 事覺被囚, 一家大變, 光載以家長, 恬不爲愧, 不引咎待罪, 至爲無禮, 又再三下問之時, 固諱不言, 殊無臣子之意, 窮推以啓。"
地名: 驪州 (京畿道, 牧)
年: 1496.0

○丁巳/西陵君
              韓致禮啓: "臣嘗推捉買奴謁同于驪州, 牧使鄭誠謹詆臣爲盜賊。 臣本無才德, 而自世祖朝濫蒙上恩, 位至一品, 且連戚里, 思欲無忝門閥。 今臣以王妃之弟, 遽得盜賊之名, 痛心罔極。 靦然在職爲難, 請辭。 且誠謹曾爲弘文館時, 請囑慶尙道監司, 濫占晋州官屯田, 是誠盜賊也, 而反謂臣爲盜賊, 不勝痛心。" 仍俯伏爲痛哭之狀, 傳曰: "其勿辭職。" 仍命承政院, 召誠謹問其由。 承旨等啓: "致禮以自已之事, 違法來啓, 固不當矣。 又摘人過失, 以相報復, 殊失宰相之體, 請鞫科罪。" 傳曰: "俟誠謹來, 則可知其由矣。" 致禮庸瑣貪戾, 以戚里位至一品, 聞人有美物, 百計取之。

○驪州牧使鄭誠謹承召而來, 王命政院問前日韓致禮所啓之事。 鄭誠謹啓: "致禮於相訟未畢奴謁同等家, 送奴盡搜索家産, 至奪隣居人牛隻、布貨, 其隣人伸狀訴冤。 臣發差捉致禮奴仲山等問之, 仲山等俱服其實。 臣意, 仲山等非但侵虐其主奴婢, 至奪不干人牛隻、財物, 謂無異盜賊。 (伸)
                〔申〕
              報監司而已, 亶無指致禮爲盜(賦)
                〔賊〕
              之語。 孫舜孝乃臣父門生, 常致敬臣父。 臣於丙午年受假往晋州榮墳時, 舜孝以觀察使, 往參墓祭後, 卽招判官李繼命曰: ‘吾恩府祀堂在此, 欲得一田以助祭。 若有沒官之田, 則給之何如?’ 臣避席言曰: ‘吾奴婢居此地, 雖雜役, 嘗不請於主守以祈免。 今若給田, 則官吏及鄕人必以我爲乞, 請須勿給。’ 舜孝大言曰: ‘一心尙存耳, 何嫌之有?’ 繼命曰: ‘有身死僧水田在一息之地, 纔落種十斗, 此可給也。’ 舜孝曰: ‘此田雖薄, 可給之。’ 舜孝慰臣訖, 仍詣父祀堂, 設一果奠一酌, 下淚言曰: ‘只得薄田助一祭, 表吾誠耳。’ 臣長兄忠謹亦泣而謝之。 只以此田在遠地, 給人竝耕, 以資祭需。 兄死後, 奉祀之子亦至今繼受。" 傳曰: "今觀誠謹之辭, 於守令之道, 未爲非矣。 西陵君有何所聞, 而如此來言乎? 無乃未遂所欲而然耶? 其召西陵君, 與誠謹面質。 且水田許給事, 召孫舜孝、李繼命問之。" 承旨宋軼啓: "臣意以爲, 致禮之告訐, 甚非美風, 誠謹之言, 亦豈皆取信乎? 必須卞其是非。 兩人之辭, 下法司卞正何如?" 傳曰: "可。 但舜孝、繼命召問可也。" 判中樞府事孫舜孝, 承召來啓曰: "臣爲判決事時, 鄭誠謹爲司評, 其爲人甚正直。 成宗朝久侍經幄, 屢進讜論, 常服其人。 其父陟, 臣恩府也。 臣爲慶尙道監司時, 誠謹往晋州榮墳, 臣亦參祭。 其鄕黨言 ‘誠謹無一畝之田, 凡祭需, 皆賴於兄。’ 臣卽招本邑判官李繼命曰: ‘欲得數外官屯田, 給誠謹以爲祭田。’ 繼命以僧人水田來應。 臣卽命給之, 誠謹固辭不受, 遂給其兄。 誠謹孝子也。 凡有寡女貧寒者, 法當給田。 臣以觀察使給孝子一田, 此豈不可?" 傳曰: "知道。" 下旨于司憲府, 致禮、誠謹是非, 究實鞫問以啓。
地名: 驪州 (京畿道, 牧)
年: 1497.0

○判敦寧府事韓致禮啓: "憲府以臣爲貪汚, 此必指江陰官奴婢、驪州田畓等事也。 然已發明臣無貪汚之實, 然人不自知, 請就獄自明。" 傳曰: "大臣豈可就獄耶?"

○判中樞府事李克均啓: "慶安一路, 廣州
              德豐驛元居三戶, 慶安驛元居五戶, 利川
              阿川驛元居三戶, 吾川驛元居五戶, 陰竹
              留春驛元居六戶, 驪州
              新津驛元居八戶, 楊花驛元居五戶, 安平驛元居三戶。 《大典》例錄小路, 而慶尙道
              安東都會進上, 盈德別進上, 皆由此路, 倭人之行及英陵獻官、執事絡繹不絶。 各驛立馬者少, 奔馳無暇, 將不能支。 前日受敎內: ‘凋殘各驛, 有助役正兵。’ 《續錄》頒降後, 竝皆停罷。 臣意, 德豐、慶安、阿川、吾川、留春隷(良寸道)
                  〔良才道〕
                
              , 楊花、新津、安平隷平丘道, 慶安驛丞權罷爲便。 且倭人所經安平、新津、阿川、慶安、德豐依前受敎, 加助役正兵何如? 且良才一路, 佐賛、分行兩驛凋弊尤甚。 慶尙、忠淸兩道進上及倭人使客連絡, 驛吏勢不能當, 則逃散不現, 其蘇復條件, 令該曹磨鍊何如? 且臣於道路, 見甲山、三水入居者, 携持老少, 跋涉甚苦。 況今永安道窮陰積雪, 冱寒倍他, 其未發本家者, 許令明春入送。 又抄出其戶, 以屬殘驛何如?" 知事洪貴達曰: "臣頃者以英陵獻官, 往還驪州、廣州, 各驛凋弊, 正如克均所啓。 大抵驛吏不得一日休息, 凋殘無怪。 若不以時救之, 終至於人物盡散, 然後欲施蘇復之策難矣。 成宗朝臣啓佐賛、分行兩驛凋弊, 命下兵曹議蘇復。 兵曹請各給富實入居十戶, 已有成命, 未及施行, 各道入居, 命盡入甲山、三水, 故兩驛時未入一戶。 近臣復過兩驛, 凋弊倍舊。 臣見察訪問曰: ‘前此驛路弊事, 察訪直啓有例。 兩驛凋弊如此, 何不啓之?’ 察訪曰: ‘今不得爾。’ 又問曰: ‘何不報監司?’ 察訪曰: ‘我則人微, 監司事繁, 雖報之, 豈得施行? 是若選有名朝士爲察訪, 則(則)庶有爲矣。’ 臣意亦以爲然。 前者以黃海道七站及京畿
              迎曙等路凋弊, 擇秩高有名朝士爲察訪, 其後頗有蘇復。 今良才察訪亦請擇遣。" 命議于大臣。 尹弼商、盧思愼、魚世謙、鄭文炯、韓致亨、盧公弼、許琛、李淑瑊議: "分設驛丞、察訪, 《大典》所載, 不可以一時之弊, 輕易紛更。 且三水、甲山, 防禦最緊, 人物死亡殆盡, 宜急徙民以實之, 不宜分入各驛。 但如克均所啓, 則不可不救。 然諸驛皆有人馬位田, 又有奴婢助役, 而獨慶安一路凋弊尤甚, 未知其由。 其受弊之由, 救弊之策, 令其道觀察使, 備細訪問, 磨鍊啓聞後, 更議爲便。 洪貴達所啓良才道察訪, 以秩高有名朝士差遣事, 令銓曹便否磨鍊, 施行何如?" 從之。
地名: 驪州 (京畿道, 牧)
年: 1506.0

○臺諫又啓曰: "全羅道兵使邊伍仟, 老病不合邊將, 加之以用心不正, 多行非義, 請改正。 驪州牧使禹允功性本貪饕, 嚮者爲光州判官, 邑人怨而射之, 至降邑號。 其後歷任數郡, 皆以貪暴聞。 今在驪州, 侵漁無藝, 民不堪命, 董役長湍, 侵害軍人, 憑公資已, 若此暴吏, 不可復用。 請黜之, 永不敍用。 甄城君當廢主朝, 欲以賤價, 抑買柳恩宗之家, 其奴發冤言, 甄城怒, 誣告以觸上之語, 致恩宗至用烙刑, 竟坐死。 反正之後, 若此之類, 悉命還主, 而甄城至今仍執, 請治其罪。 宋忱, 始以忠順衛爲部將, 再居沙汰之列, 廢主復命皆用, 苟非攀附內人, 何以致此? 今者攀附內人者, 皆治之, 而釋此不論, 何以礪人? 且功臣, 賞以罪人家舍, 家舍不足, 則亦已矣, 至以田非、綠水家藏緜布充給, 夫田、綠之産, 皆出於國家, 非私貨也。 近聞戶曹, 凡朝士祿牌、官敎紙, 皆令自備, 自經廢朝, 國用不足, 推此可知。 賞賜功臣, 如祖宗朝例足矣, 今徽愼公主及任士洪、綠水、豐原尉等家, 竝其財産, 賜朴元宗、柳順汀、成希顔、柳子光, 臣等恐賜與濫, 而國用竭矣。 凡罪惡未形, 則雖三公, 亦當推鞫, 照律以啓。 今李希輔、金祉、曺繼衡等罪在不疑, 臣等已論啓詳矣, 何心更鞫? 請如閔子芳例, 移繫詔獄治罪。" 傳曰: "邊伍仟、禹允功、甄城君、宋忱等事, 令三公議啓。 且甄城君, 予之至親, 亦當何以處之?" 大臣議啓曰: "邊伍仟, 果老病, 不堪其任, 臣等亦聞之, 臺諫言是也。 禹允功刻暴不可用, 但永不敍用之法, 非顯干贓汚者, 不可輕施, 止罷其職可也。 甄城君雖至親, 罪犯當推, 不可全釋, 至於定罪。 則上裁爲當。 宋忱果有罪犯。 監築瑞葱臺時, 多有濫猥, 請如臺諫所論。" 傳曰: "依所啓。" 傳于臺諫曰: "功臣以緜布賜給, 非予所言。 李希輔等, 雖閱實治罪, 未晩矣。" 臺諫待罪曰: "功臣不受家者, 以緜布代給事, 外間喧騰, 故臣等誤啓。" 傳曰: "勿待罪。"
地名: 驪州 (京畿道, 牧)
年: 1512.0

○乙未/御朝講。 持平李元幹、正言李元和啓前事, 不允。 元幹又曰: "今年凶險, 京畿尤甚, 不緊貢物, 令戶曹磨鍊蠲減何如? 聞京畿明年種子, 得之無由, 雖今年或有可食之處, 守令禁民不得食焉。 欲備明年種子故也, 此亦騷擾矣。 忠淸、黃海、全羅等道, 農事稍稔。 然官倉之穀, 以用於京畿明年種子, 則此等道內種子, 恐或不裕。 忠淸、全羅、黃海等道奴婢身貢緜布及魚箭收稅, 幷代納穀物, 忠淸左道, 則於金灘流下, 輸入驪州, 全羅道則輸入水原, 黃海道則於臨津流下, 輸入高陽, 以備明年種子何如?"

○先是英陵之遷于驪興也, 川寧縣遠在四十五里之地, 而權臣韓明澮以爲, 雞犬聲相聞, 白上革罷其縣, 以其地屬于驪州, 其公衙坐地及官舍百三十餘間, 明澮遂自占爲農舍。 其人吏衙前、官奴婢等, 皆役于驪州, 相距乃四十餘里, 非徒朝暮往來, 從役之艱, 中阻大川, 雨水漲溢, 舟無所施。 由是因公事往來者, 畏其徵罰, 或泳或游, 而橫罹溺死者, 十餘年之間, 多至二十有二人。 成宗朝戊申歲, 川寧人, 以此意申訴于上, 請復立爲縣。 于時達城君
              徐居正以爲: "明澮之妻尙在, 待其死後, 復立爲縣, 亦未晩也。" 權辭防啓。 今上壬申七月, 川寧居民等, 又呈上言以爲: "凡州縣, 有亂臣賊子悖逆不道者, 則革罷宜矣。 然有罪見革, 如求禮、谷城、南海、新寧、咸興、光山、吉州等地, 則革之未久而復立, 民以之安業, 川寧則自三韓以來, 無一罪辜, 而公衙、官舍, 俱沒于一大臣之手, 幾五十年之久而不復, 積萬民之怨而不解。" 云云。 啓下戶曹, 戶曹以爲: "川寧縣雖設立已久, 祖宗朝革廢之地, 不宜輕易復立。" 承旨權敏手主啓依允。
地名: 驪州 (京畿道, 牧)
年: 1520.0

○李中供曰: "
                【受刑二次, 承服辭也。】
               吾與金湜、李信, 同生孽弟家寢房談話時, 李信云: ‘沈貞若騎馬, 則勢似難矣, 若軺軒, 則可能突入, 衝刺。’ 湜曰: ‘汝若被擒, 則何以爲之?’ 信曰: ‘三四從隷, 雖欲執我, 挺脫走避不難矣。’ 李信回自草溪, 問湜所歸, 吾答曰: ‘湜之歸處, 未可知, 但歸時語我云: 「李信自當知我所在, 往還尙州後, 轉尋我所。」 以其語傳說, 信恚曰: ‘湜信我, 則當效死不辭, 今其疑我至此, 何更苦尋?’ 信且曰: ‘曉解文字, 我雖不及於汝, 至智慮, 則汝居吾下矣。’ 吾答云: ‘汝言果然矣。’" 李信更推供云: "金湜率我同行, 自茂朱向居昌, 中路談話間, 問我云: ‘今若賊黨群起, 汝能招諭而來乎?’ 答曰: ‘可能矣。’ 湜曰: ‘以何術而能之?’ 答曰: ‘衣破衲作乞兒, 投諸賊屯, 則彼必不忌, 可以接談, 因此行說, 何難之之有?’ 湜喜而笑之。 又在李中孽弟家論議時, 湜云: 靈光賊黨甚多, 殆待時而起者也。 且賊魁姓趙, 乃儒者, 善於指揮, 此尤可怪。 我曾爲持平時, 有設計捕捉者, 以其難而止之。’ 其後德純, 亦語此賊異常。 且常欲得炊飯童子, 我在李中齋寺, 偶有行衲, 率一小童, 穎悟可愛, 以計潛誘而來, 寄置李中家, 湜與李中, 疑吾率此童叛去, 隱置不見, 吾跡尋不得。 行至甘倉津, 値暮投宿, 翌日乃返, 湜與中已歸漆原衙矣。 吾怒其兩失, 將欲棄歸山間, 李中妻勸留云: ‘家翁日夕當返矣。’ 吾要見中而留。 翌日中果還, 吾語以還山之意, 中苛禁, 仍傳湜語云: ‘吾之所在處, 不可與汝同寓, 汝可如京, 處置前約事, 尋我於錦山、橫川山間。’ 吾留中家數日, 傳德純消息于台星山里嵩善正處, 歷崔澐, 還到尙州
              嵩善
              正奴家, 問知德純、連中已上京, 又到忠州
              金湜奴家及孫蔓枝家, 皆云: ‘德純等, 已上京矣。’ 到陰竹途中, 逢一乞女, 與從娚偕行, 吾挑說云: ‘汝等來從甚處?’ 答曰: ‘自慶州而來。’ 是夜遂相奸同行, 本月初五日入京, 寓權經南大門外家, 妻及行具, 寄置其家, 吾與妻娚兒, 齎木緜一匹, 抵高陽
              朴楣齋寺, 貿糧粒仍宿, 九日還到寓家, 則妻與行具, 竝無有矣。 直婢勝非(哧)
                〔嚇〕
              云: 上典以此家在路傍, 且接朝士第舍, 若事覺, 則將有大禍, 須到城內家, 將行具與妻, 速遠去。’ 吾意其圖我, 卽置妻娚于典牲署前警守, 入來于權經家, 則經諱而不見, 使女奴出語云: ‘汝妻與行具, 此處無有, 後日來見上典而推之。’ 不得已還出城, 携妻娚托宿名不知爲僧時舊主家, 十日與妻娚來見權經, 經出語云: ‘觀汝行止, 必生大事。 宜速遠去。’ 吾問: ‘吾妻安在?’ 答曰: ‘汝妻有二心, 且此凶年, 謀口實難, 何用妻爲?’ 吾聞之驚怖, 始有遠去之志。 渡麻田浦, 投宿鄭金院, 十一日到利川府內名不知院, 十二日宿陰竹
              天彌川邊廢院, 十三日宿可興倉廨宇, 十四日向俗離山, 行至金遷, 坐而思之, 當初從湜亡命者, 意湜爲僧, 願備從者, 得聞古事, 湜每以狂疎悖理之事, 日夜誘我, 吾雖佯諾, 內實寒心。 今者狼狽至此, 早晩當敗, 遂決意還京, 過陰竹, 到驪州名不知人家, 以行止荒唐拒之, 飢宿山趾, 十五日入京, 投宿稱吾父李延同家, 十六日告變矣。"
地名: 驪州 (京畿道, 牧)
年: 1530.0

○政院以禁府意啓曰: "黃二獻, 問其根脚, 則答云: ‘黃琬之子。’ 而實則非琬之子, 故朴元謙以此爲違端, 而刑訊問之矣。 黃已, 孽同生云, 而實則乃黃琬孽五寸, 故不復問之。 黃琬, 族親中, 有識之人, 乃黃孟獻族親也。 不可以是立證而推之。 二獻云: ‘自廣州過楊根。’ 而被害之處, 則乃廣州之地, 故不問根因矣。 驪州奴萬春家歸到云, 而問于驪州官, 則萬春之人, 本無事回答云。 崔氏, 乃黃琬後妻, 崔氏子息有無事, 問于尙州
              中牟縣居人, 則可知矣。 崔氏族親, 又在於全羅道
              益山郡云。 令其道監司, 問之以啓何如? 黃澗之吏吳琢之奴之言, 黃孟獻回送之言也。" 傳曰: "其以此意, 更詳問之。"
地名: 驪州 (京畿道, 牧)
年: 1549.0

○洪峴, 刑訊一次。
                【供云: "前年十一月, 李洪胤上京還忠州, 言於臣曰: ‘殺吾父者, 鄭彦慤; 殺吾妻父者, 李芑、尹元衡。 吾等雖儒生, 射殺此等人, 因而犯上, 豈不成事乎? 吾上京問卜於林芑, 推占主上八字及吾八字, 則芑曰: 「汝之八字非常。」 此言可喜。’ 云。 謀逆節次冊, 李洪胤起草, 康惟善潤色之, 其大意則: ‘尹元衡一國小人, 欲攻金安老, 往議尹任家, 任以安老族親爲妾, 故卽通于安老, 謫黜元衡兄弟。 以此與李芑同謀, 族滅尹任之家, 又辱及仁宗。 元衡, 仁宗之叛逆, 吾輩皆殺之。’ 云云。 洪胤又曰: ‘吾已與林芑相約矣。 嶺南士夫輩出, 前後相望, 裵光義善陰陽地理, 隨處來往, 無貴賤皆知之, 有才技者亦必交矣。 汝須通于光義, 密囑吾言。’ 其簡辭曰: ‘今去洪兄所言曲採。’ 吾以洪胤之言, 卽傳于光義, 光義亦許之。 洪胤又言於我曰: ‘汝自嶺南, 得善射者五六人, 吾於忠州得十餘人, 則有餘裕矣。 且欲得忠州兵器, 乘船上京。 又發軍器寺兵器, 欲先芟除李芑、尹元衡、鄭彦慤、李浚慶。 浚慶雖吾族親, 吾父母死後, 凡事皆不顧見, 故欲害之。 今年三四月間上京, 伺行幸時, 分定軍士, 若呈上言者然, 因以擧事。 若不得爲, 則欲以康惟善、崔大觀爲主將, 直入勤政殿, 擧事, 如朴元宗。’ 云。 吾亦於咸昌冶匠宋巨忠處, 槍劍三十餘, 打造在家, 李洪胤兵器, 則其奴巨網, 埋於自生之家矣。 謀議冊書名人, 則康惟善、崔大立、崔大觀、裵光義、李洪胤、金義淳、戊丁三兄弟、李守成、李有成、孫莫同、巨網、孫守儉、邊復、林芑、柳應凱、毛山守、毛山守長子、茂松守、靑雲令、武城守、金貞孫, 吾亦着署。 事成則李洪胤欲自立, 衆意則欲立毛山守。 以康惟善、李洪胤、崔大觀爲政丞, 以吾爲兵曹判書, 林芑爲參判, 擧事時, 吾與柳洪元, 爲從事官事, 相與同議。 吾以此意言於洪崙, 則崙難之, 吾曰: ‘汝不娶妻, 父母俱死。 若從我謀, 功名可易成, 汝不從之, 彼輩當殺汝。’ 崙亦許之。 咸昌、陰城、槐山、驪州、楊根等官處, 兵曹官文書僞造, 使之出給軍器, 已爲僞造, 未及傳送。"】
地名: 驪州 (京畿道, 牧)
年: 1564.0

○乙亥/南部忠義衛權擁
              
                【性至孝, 父沒廬墓三年, 躬執奠饌。 啜粥, 不食蔬果鹽醬。 母喪負士成墳, 哭奠三年, 雖雨雪不廢。 服闋後期年, 不食酒肉, 與人言, 未嘗啓齒。 每至父母忌日, 則悲慟, 三旬不食酒肉。】
              
              安陰前參奉林薰、
                【稟性純厚, 學術精博, 前日公薦, 授參奉職, 乃以親老辭還。 家居盡心致養, 悅親無方。 及丁父憂, 年已六十, 而執喪不怠。】
              
              薰弟芸,
                【孝友亦篤, 平居奉養之勤, 處喪之戚, 無異於薰。】
              三人旌門。 平昌人金孫妻銀今,
                【母夜爲虎所攬, 銀今手持木板, 高聲叫號迫之, 虎乃棄母而去。】
              賞物復戶, 驪州正兵吳世英、
                【年十歲, 其父得惡疾氣絶, 世英自斫無名指, 和藥以進, 父病卽愈。】
              
              金浦私婢者斤今、
                【年十六, 値其父病鼓脹垂死, 自斷手指, 燒爲灰, 和酒以進, 良久乃愈。】
              
              定平軍保趙慶麟
              
                【年十八, 其母得惡疾幾死, 斫左手一指, 燒火以進, 母病還愈。】
              三人復戶, 鍾城內禁衛金聶妻韓氏,
                【聶死後, 哀傷憔悴, 常以死爲期。 一日語其母曰: "吾將以某日死, 須以亡夫平生所着衣服, 置我胸上。 吾將持贈亡夫。" 一日沐浴, 自縊而死。】
              旌門。
地名: 驪州 (京畿道, 牧)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 驪州 (京畿道, 牧)
年: 1598.0

○憲府
                【行大司憲李憲國、執義李諴、持平李必亨ㆍ李爾瞻】
              啓曰: "近日紀律掃地, 凡差遣之人, 不有國法, 或退在鄕家, 或流連中途者, 比比有之, 極爲寒心。 若不隨現痛治, 無以徵治。 大護軍崔岦, 身居宰列, 厚受國恩, 所當盡心職事, 而以迎慰使出去, 偃然退臥, 畿甸一日之程, 終不還朝。 委君命於草芥, 殊失人臣奉使之義, 駭愕莫甚。 請命拿鞫重治。 判尹柳自新, 以一蔭官, 濫居宰列, 所當一心行己, 無忝厚恩, 而頃者按察衙門役夫, 拾取其家之石, 自新馳到役所, 使其奴, 捉致監董官、辛八凱, 捽髮亂打, 衂血滿面, 凡在觀瞻, 莫不駭愕。 自新之縱恣無忌, 固不足道, 至於衣冠之人, 任意歐打, 極爲無謂。 請命罷職。 驪州牧使安璡, 自赴任之後, 惟以剝割爲事, 四境之內, 流亡殆盡。 頃日自上有南下之擧動, 托以支供, 巧作名目, 收斂民間, 鞭扑狼藉, 米豆百餘石, 終無處置。 如此貪縱之人, 不可不徵, 請拿鞫, 其代, 文官中各別擇差。 楊州, 爲畿甸大邑, 蕩敗尤甚, 必待慈祥、勤幹之人, 可以收拾。 新牧使尹祈, 非但年紀衰耗, 且有疾病, 蘇殘起弊之責, 不可付諸此人。 請命遞差, 各別擇遣。 當此多事之時, 邑宰雖在官勤職, 猶患不能, 南方守令, 多以武弁差出, 長在戰所, 民不見面。 凡糶糴、徭役之事, 專委奸吏之手, 邈不得顧見, 任其侵虐, 民生流亡日甚, 怨號盈路, 有不忍言者。 領兵赴戰, 則自有中軍、千ㆍ把摠、將官, 不必以守令親自領去。 請下諭于下三道兵、水使, 俾無目前之患。"
地名: 驪州 (京畿道, 牧)
年: 1602.0

○甲申/憲府啓曰: "漢城府判尹李時言, 雖曰無識武夫, 身居宰臣之列, 而頃於盤松近處稠人之中, 手拔佩刀, 刺殺安克孝之奴。 聞者莫不駭怪。 請命先罷後推, 以正武人驕橫擅殺之罪。 詔使之行, 迫近畿甸, 爲守令者, 所當恪勤供職, 終始不怠, 而前驪州牧使姜燦、前水原判官沈緝, 托稱身病, 臨時棄官, 及入洛下, 或追隨朋儕, 縱酒無忌, 或任意出入, 略無所憚。 如此之人, 不可不重治, 而旣罷其職, 今難加罪。 請命申明準期之法, 以懲臨事巧免之習, 自今以後, 厭其殘薄, 顯然窺避者, 一依法典, 捧承傳施行。 守令, 非有公幹, 不得任意上京, 而瓮津縣令尹繼善, 頃因詔使支待, 到開城府, 不爲受由, 私自上來。 其擅離任所, 小無忌憚之狀, 極爲駭愕。 請命罷職。" 答曰: "依啓。"
地名: 驪州 (京畿道, 牧)
年: 1627.0

○戊戌/罪人李仁居拿來。 仁居供稱: "臣聞聖德睿哲, 欲陳所懷, 丙寅二月, 封疏投進, 則自上批答曰: ‘所陳十條, 無非格言, 予敢不服膺而力行哉?’ 臣尋常感泣, 又蒙特旨, 除授翊贊。 呈疏辭職, 則以從速上來爲敎。 臣到原州, 患暑症, 呈狀于監司, 得以轉啓, 自上卽許遞職。 其後因災異沓至, 又上疏, 自上答曰: ‘予極嘉爾誠。’ 卽日有旨于監司曰: ‘李仁居不揆分踈, 屢陳嘉言, 其誠可嘉。’ 仍降優給食物之命。 臣尤極感激, 何可一日忘哉? 自賊變以來, 胡差往來不絶。 臣欲起兵, 前往西方, 使不得往來, 其意在於前日所進疏中。 他人則皆以爲迂闊, 止之者甚多, 而臣以爲: ‘不如是, 無以報聖恩之萬一。’ 九月二十七日, 出來橫城縣, 其日, 觀察使適入縣, 原州牧使亦同來。 臣以爲: ‘監司、守令聚會時, 爲此擧措, 事可明白’, 故欲始事, 而姑待疏批之下來, 仍留之際, 與其地武士, 相會橫城。 縣監若將來見, 而不來, 馳往原州。 翌日早朝, 率哨軍四百餘名, 圍臣所寓之家, 而結縛臣及臣兩子新白、自白, 臣奴元男等, 移囚於原州, 仍卽馳啓, 臣之情由, 無所暴白, 只待拿命。 傳旨內所問, 倡義中興大將云者, 胡差往來不絶, 故欲起義兵, 爲國雪恥。 橫城軍器庫潰破及縣監捉來傳令事, 則全不知之。 但不知傳令之爲重, 果然傳令於將官處, 而率軍二百餘。 覓兵糧于湖西、南等處事, 則軍器、軍糧, 得之甚難, 故果欲取之於湖西、南。 監司聞此言, 招問之, 臣答之如右。 監司曰: ‘汝雖往湖西、南, 而軍器、軍糧, 乃國家之所儲, 守令必不肯與’ 云云。 至於斬殺守令事, 則亦不知之, 仍往京城, 斬誤國奸臣事, 則上疏中, 亦有此語, 而臣之意, 欲自上如是處之而已, 非臣自爲之之意也。 官軍討捕時, 放砲發矢事, 則無軍兵、無器械, 安得如是? 且人皆言: ‘崔鳴吉主和誤國至此’ 云, 故請殿下斬此人。 中興之說, 臣亦欲殿下之致中興, 而文短不能達意, 此果臣之罪。 至於造爲逆謀, 連結黨援事, 則因一時忠憤, 妄生大計, 實無他意。 大槪橫城縣監濫用刑杖, 連殺六人, 臣謂之曰: ‘爾以字牧之官, 何殺人至此?’ 橫城縣監因此挾憾, 誣報至此, 更無所達云云。" 鞫廳啓曰: "擧兵之賊, 不待捧招, 當卽正刑, 只欲得其黨與而問之, 所供如此。 請依律正刑。" 上命刑推。 仁居當刑款服曰: "此事乃末子自白欺臣也。 自白見金得命而還曰: ‘國無將帥, 今乃得之。’ 臣曰: ‘所謂將者何人也?’ 自白曰: ‘庶孽金得命也。 能文字, 氣度超凡矣。’ 今年變後, 自白言: ‘金得命欲以臣爲大將, 往伐遼東。 凡用兵之事, 使渠當之, 則不過一年, 兵數至於五六萬, 遼東可伐, 諸國可圖’ 云, 臣始從其語, 出來橫城, 首倡逆謀, 擧兵犯京, 欲自爲君" 云。 上命鞫廳, 嚴刑窮問其黨援。 仁居受刑一次, 猶假托他人言之, 終不明白吐實。 鞫廳以爲: "若又加刑, 則七十之人, 必至殞命, 亟請正刑。" 上從之。 其長子新白供稱: "臣父仁居, 欲爲國家, 起義兵擊胡, 而手下無所恃, 上疏要得兵權, 且以私募之人, 書義字招集。 橫城縣監謂: ‘胡賊已去, 而如是發兵, 逆狀無疑’, 與原州牧使, 協力來捕。 臣本爲國家, 設此計, 反被惡逆之名, 死不瞑目。" 次子重白, 在橫城獄中, 以小紙書, 呈於縣監曰: "末弟自白, 本以妄悖之人, 與本縣出身金得命相對, 得命謂自白曰: ‘吾與洪川、原州、本縣三邑豪傑, 交結已久。 若得此縣束伍軍, 一皷而起, 成事不難。 汝須勸汝父, 以倡義爲言’ 云云, 得命、自白之罪, 死無所惜。" 及按鞫供曰: "臣父及弟自白、金得命等, 只言起義兵, 所謂義兵之意, 則不知" 云。 自白供曰: "國家與胡講和, 禮義之邦, 將爲犬戎, 欲守鴨綠江, 爲勦擊之計, 招募若干人。 橫城縣監反以叛逆爲名, 蓋因曾有相失之事而然也。" 及受刑, 承服曰: "凡兇逆之謀, 實自主張。 託以倡義討賊, 乃敢擧兵謀逆。 結陣橫城時, 臣親率七十餘軍, 自爲哨官, 爲官軍所執" 云。 金得命供曰: "仁居稱義兵大將, 以傳令招臣曰: ‘擊胡甚易, 而國家不能焉。 吾欲上疏請討, 爾宜與我同事。’ 臣方爲本縣將官, 欲見縣監, 詣官門, 則縣監不知所爲, 留待之際, 原州軍兵, 來圍邑內, 臣亦被執" 云。 累加刑訊, 乃服曰: "臣與仁居最親, 爲其中軍, 凡干布置, 一聽於臣。 及官軍討捕時, 被捉而來" 云。 出身高纉供曰: "秋間, 自白來見曰: ‘吾父將爲義兵大將, 汝肯從之乎?’ 臣答曰: ‘吾當從之。’ 自白曰: ‘橫城可得七十餘兵, 驪州有族人富家, 可資兵糧。 仍向三南, 招募軍兵, 上疏請討胡賊, 且請斬主和之人, 轉入西方, 斬殺胡差。 名以義兵則所向無前, 不從者便可斬之。’ 仁居起兵之日, 臣與高繼立、高大立、金得命等, 皆以將官應募, 受仁居令, 追捕橫城縣監, 不及而還, 率軍士七十名結陣, 而自白爲哨官, 臣爲軍官, 而軍人等, 見官軍而盡散。 新白曰: ‘吾等若拔劍奮擊, 則可以當之。’ 臣曰: ‘旣以義兵爲名, 何可相戰? 但當解弓矢就捕。’ 金得命亦言其不可與官軍相抗, 則新白拔劍欲擊臣等, 官軍已至, 遂被執獲" 云。 高繼立供曰: "高纉、高大立、金得命等, 當其聚軍之時, 言于臣曰: ‘欲同爲逆謀。’ 趙大仁、趙興仁等, 與仁居最密, 往來謀事。 仁居使臣, 往捕橫城縣監, 不及而回" 云。 高大立供曰: "臣之六寸趙大仁, 往見仁居, 還言于臣曰: ‘國家與虜講和, 豈忍同國而生? 若募得義軍, 仍掠一二邑, 則軍勢必盛。 欲擧兵入京, 汝須偕往。’ 仁居果傳令招臣, 臣卽往赴。 翌朝, 原州軍已至, 臣之兄弟, 竝被執縛" 云。 陳光洽, 仁居之孫女壻也。 供曰: "仁居三父子, 謀聚義兵, 請討虜賊, 且治主和之人。 金得命、高纉、高大立兄弟及軍士丁甫春、丁一甫等, 竝皆同參云。" 金汝鑰供曰: "自白潛語臣曰: ‘國家暴虐, 百姓怨苦。 欲得心腹之友, 擧義救民, 汝亦可從乎?’ 其後臣往見仁居, 仁居曰: ‘吾以汝爲軍官, 汝可同事。’ 臣仍在其處, 觀其所爲, 以本縣人金裕爲從事官, 臣始疑之, 而不能脫去。 仁居使臣招高大立兄弟, 臣不得已, 招兩人以來。 自白言: ‘目今民心離散, 吾父已得砲手三十餘人, 刻日起兵。 當往湖西得軍需, 乃向京中’ 云。 仁居且言: ‘以討賊爲名, 通文八道, 招募義旅’ 云。" 鞫廳請竝施典刑, 從之。 唯新白、重白等, 未及正刑而徑斃, 正刑者, 逆魁以下凡十人, 李始榮、趙大仁等八人, 斃於杖下。 始榮, 仁居之孫也。 金裕等十四人, 流配遠地, 許厚等二十四人則放釋。 又令道臣, 査放本道所囚三十八人。
地名: 驪州 (京畿道, 牧)
年: 1650.0

○庚戌/命三省, 鞫問罪人九月。 九月卽驪州人
              金泰吉之婢也。 其母嫁於泰吉之奴, 九月從其父, 服役於泰吉家。 其夫亦泰吉之奴也, 得罪於泰吉, 泰吉殺之。 九月憤其夫之被殺, 投屬於內需司, 自稱內婢, 遂分隷於麟坪大君家。 未幾, 泰吉自鄕入城, 九月與大君家諸奴, 竢之於隘, 執泰吉而縛之, 九月遂手刃之。 其後泰吉之子訴于刑曹, 刑曹請以泰吉之婢斷之, 上以九月旣稱內婢, 而泰吉家不得其母之良籍, 不可遽加以弑主之律。 兩司力爭之, 上怒命遞臺諫。宋時烈、趙錫胤等, 亦力言之, 上乃命三省鞫之。 九月遂服其手刃之狀, 而不服其爲泰吉之婢。 三省請加刑窮問, 未幾死于獄。
地名: 驪州 (京畿道, 牧)
年: 1666.0

○執義李翊、掌令金澄等啓北邊生事, 率由於蔘與獵耳。 頃者東平尉
              鄭載崙家奴, 以越境畋獵, 纔已定罪矣。 今聞益平、東平兩宮奴砲手四人, 入獵三、甲等地, 多載皮物, 間路潛歸, 爲監司所譏捕, 方被囚於安邊。 而其中有持兵曹公文者, 其文曰: ‘砲手某等所經各官勿禁’ 云。 得箕、載崙等, 入送其家奴, 輕犯邊禁, 以爲小民效尤之地, 已極痛駭, 而兵曹之成給, 勿禁公文, 亦甚不可。 此而置之, 難防後弊。 得箕、載崙及兵曹當該堂上, 請命罷職。" 上命姑先推考。 又啓: "申啓澄、李宣岳俱以進士, 擧擬於副率侍直之望, 愛點。 副率七品也, 侍直八品也。 有違政體, 當該堂上請推考。 啓澄、宣岳改正。" 上從之。 又啓: "驪州牧使金壽翼, 曾牧濟州, 爲御史所按, 犯贓錮廢者, 幾數十年, 到今衰老, 尤無可取, 而更畀字牧之任, 大違政法。 請當該堂郞推考, 金壽翼罷職。" 上從之曰: "壽翼遞差。" 又啓: "兼內乘柳潝, 以其妾子, 爲富商朴姓人之子, 名曰以朴, 其悖倫射利甚矣。 不可齒於衣冠之列, 請削版。" 上皆從之。 又啓: "戶曹參判南老星以其妾子, 爲南斗柄之侍養子, 至於呈官出立案, 其貪財産、沒廉隅, 昭然難掩。 請罷職不敍。" 上不從, 命從重推考。 三啓, 乃從。

○執義李翊、掌令金澄等啓曰: "北邊生事, 率由於蔘與獵二弊, 申嚴禁防, 而犯者不止。 頃者東平尉
              鄭載崙家奴, 以越境畋獵, 纔已定罪。 今聞益平尉
              洪得箕及載崙兩家奴砲手四名, 入獵於三甲等地, 多載皮物, 間路潛歸, 爲監司所譏捕, 方被囚於安邊。 而其中有持兵曹公文者, 其文曰: ‘砲手某等, 所經各官勿禁。’ 云。 得箕、載崙等, 輕犯邊禁, 令小民效尤, 而兵曹成出公文, 使之勿禁, 此皆前所未有, 事之可駭, 莫甚於此。 得箕、載崙及兵曹當該堂上, 請竝罷職。" 上命姑先推考。 又啓曰: "驪州牧使金壽翼, 曾牧濟州, 爲御史所按, 廢錮者數十年, 到今衰老, 尤無可取, 而更畀字牧之任, 大違政法。 請吏曹當該堂、郞推考, 壽翼罷職。" 上從之, 而命遞壽翼。 又啓曰: "兼內乘柳潝, 以其妾子爲富商朴姓人之子, 名曰以朴, 其射利悖倫之狀, 不可齒於衣冠之列, 請削去仕版。" 上從之。 又啓曰: "戶曹參判南老星, 以其妾子, 爲遠宗南斗柄之侍養子, 斗柄身死之後, 爲之呈官立案。 老星身居宰列, 不顧廉隅, 甘心於斗柄之妾, 財利之誘, 不計族係之遠近, 以其子爲武夫之後, 使之專管家産, 令其主母, 不得措手, 致有呈狀本府之擧, 羞辱搢紳, 莫此爲甚。 請罷職不敍。" 上命從重推考, 三啓乃從。
地名: 驪州 (京畿道, 牧)
年: 1675.0

○吏批請以階梯職未準朔者, 擬驪州牧使, 趙汝秀爲之。 成均館柴場在驪州, 可設田園, 與鑴庄土近, 鑴常流涎。 爲祭酒, 遂生圖占之計, 驪牧缺。 揚言曰: "有能聽我言者, 用爲驪牧。" 左通禮趙汝秀鄙夫也。 欲徑陞堂上, 往見鑴曰: "惟敎是從。" 鑴乃爲之啓請首擬, 除之。 始言其意曰: "到官以柴場有民弊, 爲狀請罷, 報于我。" 汝秀曰: "謹如敎。" 至卽請罷。 鑴恐他民願受, 故留其狀, 先使其家人, 送呈于汝秀, 請入耕所罷場內, 見其題給而後, 乃題汝秀狀罷之, 其場悉爲鑴有。 人呼汝秀爲鑴守庄奴。 三百年國子之地, 一朝爲鑴竊取, 而人莫敢言。
地名: 驪州 (京畿道, 牧)
年: 1683.0

○憲府啓曰: "驪州寡女白氏呈狀本府以爲: ‘其夫閔聖魯戊午年間, 往龜城地, 因事笞其奴貴男, 則貴男中路作變, 聖魯脫身還家。 義州人韓德守自稱貴男切族, 發狀呈官, 稱以貴男卽良人, 而爲聖魯所殺云。 本道監司行移京畿, 使押送聖魯。 聖魯呈刑曹, 査考貴男之爲閔家奴子, 更以叛奴, 捉送對辨之意, 論移本道。 又爲擊錚, 每請捉致叛奴, 而本道輒爲防啓, 至請議大臣。 賊積爲首相, 受賄叛奴輩, 請使聖魯下往就訟。 監司又無端移訟於龍川府使尹淑, 以堅之切親, 唯命是從, 牢囚三朔, 終至殞命於獄中。’ 云。 閔家奴子及韓德守拿致京獄, 明査處決。" 允之。
地名: 驪州 (京畿道, 牧)
年: 1711.0

○庚寅七月, 驪州幼學沈一寧, 擊皷訴冤, 稱以其妹夫李萬運, 與其妹命愛鬪鬨, 仍以撲殺, 投尸江中, 詐稱逃走。 渠聞變上來, 執詰萬運婢子玉梅、順業等, 盡得行凶情節, 而惟萬運同居從嫂之婢注沙里, 半吐半呑, 故呈刑曹, 則判書兪得一, 故爲延拖不問云。 上亟下嚴敎, 罷刑官, 萬運及各人等嚴鞫, 使之十日內現出尸體。 注沙里、順業, 先爲取服, 萬運從嫂尹氏, 亦以撲殺明白之狀, 對刑曹緘問, 萬運遂不得已自服, 結案取招, 玉梅在逃被捕, 亦一辭無異。 萬運及尹氏, 必欲暴其實狀, 使其子慶錫及至親李世佐等, 變服潛行, 尋到江華。 蓋命愛乘夜出逃, 登商船到江華, 依接於私婢愁得家。 通津吏金益年, 適鰥居, 送馬邀去, 過五六日, 以不閑井臼還送, 仍留愁得家。 世佐等以告留守, 卽啓聞下刑曹, 萬運乃自服其誣服, 而命愛、愁得等, 亦皆承款, 一寧等不敢復有言。 於是命愛結案取招, 一寧及其弟一會, 皆徒配, 萬運以家道悖亂決杖, 愁得、益年刑推放送, 玉梅等亦變辭直招。 刑判尹德駿啓以玉梅以死罪誣其上典, 當爲三省罪人, 而情有可恕, 上命議大臣。 大臣皆言: "玉梅誣服, 在萬運自服之後, 不宜斷以謀殺主之法。" 上命參酌稟處。 至是, 刑判李彦綱, 請玉梅減死島配, 注沙里、順業等, 參酌定配。
地名: 驪州 (京畿道, 牧)
年: 1722.0

○逆宦世相物故。 初, 虎龍招曰: "喜之諺文歌詞, 流入宮中, 皆誣毁聖躬之語, 且矯詔草, 令世相臨國喪乃下。 李瀗爲驪州牧使時, 官穀貿錢六百餘兩, 給世相, 天紀親往世相家事, 天紀不敢隱諱。 天紀抵虎龍書曰: ‘冗臣如出, 必須往見。’ 云云。" 鞫廳以此發問目, 則供曰: "崔淑嬪喪占山時, 與虎龍相議同往來, 昭訓喪求山行, 又與同行。 天紀則虎龍譽其人, 而身無相知之事。 四、五年前, 欲賣家舍之際, 天紀欲爲買家, 率一武人來到, 願見家舍, 故使奴人指示之, 其後更無相通事。 虎龍同伴人白建益之子名不記, 身亦與相知, 而其人之母與李姓內人, 爲叔姪, 故無常出入。 李姓內人以病出外時, 白哥時或往來, 故身坐於本宮書題所, 據理叱責, 別無宮中出入事。" 云云。 此外皆稱無據。 鞫廳以招辭相左, 更推虎龍, 對曰: "內竪之交通逆賊, 何等重事, 渠肯承服哉? 然與天紀相通密謀, 非身耳聞, 乃目見者也。 世相, 以秩高內官, 驕侮身, 初不容接, 身以天紀之言, 從容往見, 且言趙松, 以李宇恒銀子給渠之狀, 則渠蹙然接待, 置之心腹。 至於宮禁不可通之言, 亦說於身者多矣。 身問於世相曰: ‘汝與天紀, 何相親之密也?’ 世相曰: ‘天紀之姪, 有爲嘉山郡守者, 吾以嘉山內官, 有所周旋, 相訪交歡, 間因趙松, 又復相通。’ 身率天紀, 往世相家, 令兩人入房, 身則出在大門外, 待天紀與世相謀議出來後, 歸來。 天紀令身, 持銀七十兩及扇子、簡幅, 傳於世相, 身不爲傳致, 私自用之。 蓋天紀之交通世相者, 欲於國喪日, 令池尙宮, 從中下矯詔, 世相居間奉行之計而已, 比於大、小急手, 則其罪差輕。 然世相以誣主上之言, 忍說於民澤家, 且言於身, 使傳於天紀, 罪狀貫盈。 所謂誣主上之言, 初則曰: ‘主上昏憒無知。’ 換局後又言曰: ‘其夜吾以承傳色入侍, 主上昏憒, 何以知也? 妖怪內人, 囑年少中宮, 作此擧措。’ 身欲殺世相而食其肉。" 云云。 及面質, 虎龍向世相曰: "汝旣與逆賊天紀, 締結事跡旣露, 何不直告?" 曰: "內官受國厚恩, 豈參於幺麿逆竪輩乎? 吾未嘗與天紀相知, 聞汝讃天紀而知之。 中間往復, 汝自爲之, 非吾所知。" 虎龍曰: "我初因天紀, 納交於汝, 汝曰: ‘天紀姪爲嘉山郡守, 吾以嘉山內官相親云云。’ 吾曰: ‘天紀言: 「趙松, 以李宇恒等銀二千餘兩, 不爲傳給汝, 而中間偸食。 常常恨歎。」 云矣。’ 汝言: ‘趙僉使無狀。’ 吾又脅汝曰: ‘吾問天紀曰: 「君何以重世相?」 天紀曰: 「知宮中事, 世相爲最」 云。 吾未及因趙松通路之前聞之, 則西關試士御題, 世相先爲漏通, 書題使其族屬占科。 安有如許權勢乎?’ 汝始蹶然待以心腹。 此言非耶?" 曰: "汝皆做出, 吾無可答。 天紀一與德弘買家事, 來到吾家, 此豈爲相親乎? 德弘爲嘉山郡守時, 吾以議藥承傳色, 長在闕中, 未嘗出外相見。 至於趙松之銀, 元無一分相給之事。 西關科擧, 吾之族屬, 元無占科之事。" 虎龍曰: "去年天紀往汝家, 汝與天紀, 閉戶入房, 終日酬酢之擧, 亦無之耶?" 曰: "其時汝率天紀來言曰: ‘天紀方來房門外矣。’ 吾曰: ‘來則來矣, 何必因汝傳言耶?’ 汝卽爲出去, 吾挽止汝, 則汝曰: ‘吾留此爲難。’ 仍出去。" 虎龍曰: "天紀果不入乎?" 曰: "來與不來, 有何關係乎?" 虎龍曰: "汝不以主上及中宮殿下之事, 言於吾耶?" 曰: "吾不記其語矣。" 虎龍曰: "換局後數日, 吾往汝家時, 平安道武人身長者來到, 而汝使之出去。 吾問曰: ‘汝入番新出云, 汝每言主上昏昏憒憒, 全無知覺矣, 今此處分, 一何猛烈耶?’ 汝答曰: ‘其夜吾以承傳色入之, 目見其事, 寧欲死。 寧欲死。 主上何知? 妖怪內人, 囑年少中宮, 作此擧措’ 云。 此言非乎?" 曰: "汝白地做出矣。" 虎龍曰: "汝以光城府夫人護喪時承傳色, 與金民澤, 夜間酬應之事, 亦無之耶? 民澤言於天紀, 天紀言於我矣。" 曰: "吾與民澤, 無相見事矣。" 虎龍曰: "天紀言: ‘張䆠, 眞老論血誠, 與致仲細話主上愚騃昏憒之事。 張䆠之心, 斷斷無改, 大事終可屬托也。’ 丁寧言之, 汝敢隱諱耶?" 曰: "汝來吾家時, 有若察過之御史, 豈以情來見乎?" 虎龍曰: "是矣。 吾雖外面事汝, 汝言落口, 則每欲啖食汝肉。 宦竪之設, 不過掃灑, 而汝權傾將相, 志傾宗社。 如此而不死耶? 吾往汝家時, 玄德明在座, 吾以奉常寺貢物主人事, 有托於德明, 使之周旋於領相, 則德明去後, 汝曰: ‘此人言輕。 吾令領相四寸金昌道, 以吾意傳于領相, 凡事萬無不成之理。 且康津田畓韓㰒相訟事, 乃是諸士夫累千生靈世傳産業之地, 汝能一朝, 以非理捷訟。’ 吾問曰: ‘康津田畓之得捷, 難於上天, 大監可謂難矣。’ 汝曰: ‘李弘述排却萬事, 爲吾左袒, 得此訟也。 非吾, 何以得捷乎?’ 云云。 此一節, 權傾將相, 可以知矣。" 曰: "貢物事, 果如汝言, 唐津田畓訟事, 文書分明得捷, 安有請托之事乎? 此乃虛無言也。" 鞫廳, 以世相面質, 節節見屈, 請刑。 刑問至四次, 直招曰: "身與虎龍相親, 虎龍與天紀, 常常往來於身家。 李喜之作諺文歌詞, 誣毁聖躬, 且草從中矯詔, 令內人池尙宮、烈伊及身, 臨國喪下, 虎龍, 以此發告, 且言: ‘趙松無狀, 李宇恒等, 所聚銀二千餘兩, 使渠傳給於身, 而中間偸食’ 云云, 則身終無驚動發明之端。 平日受賂締結之狀, 亦可揣知。 上年十二月換局後數日, 虎龍來問曰: ‘君常言: 「主上做事不快。」 今此處分, 一何猛烈?’ 身答云: ‘其夜吾以入番中官入侍, 目見其事, 誣辱非毁之語至及於兩殿’ 云爾, 則虎龍之來見、身之入番, 果爲的實。 國家處分, 豈盡出於乾斷等語爲答, 則身凶悖之言、酬酢之事, 據此可知。 徐德修、金昌道、李正植、鄭宇寬輩, 相議行藥之計, 趙洽又爲發告。 徐德修, 與之相親, 鄭宇寬住着於近處, 往來相親。 李正植, 以姪子輩同接之故, 與之相親, 金昌道亦相知。 身入番時, 宇寬來見於闕外處所。 渠輩不無往復之事, 身亦豈不知乎? 有數三事可告者。 德修輩所爲, 蓋有法氣, 不無變作之事, 身不得盡告者, 乃是作俑理外之事故也。 此輩圖囑不可爲之事, 死有餘罪, 所謂圖囑者, 密計之事也。 渠輩無狀, 密密交通於內人池尙宮、烈伊, 矯詔事果然, 而正植輩入送矯詔於烈伊處, 行藥事出, 自白望入送于身, 謀逆的實。" 云云。 未及結案而斃。 鞫廳請依望等例, 戮屍孥籍, 從之。
地名: 驪州 (京畿道, 牧)
年: 1745.0

○上引見大臣、備堂。 左議政宋寅明以京畿審理使趙明履別單進, 上曰: "趙明履頃以良役事有所陳, 而予意則結役事, 亦恐同歸於靑苗之害矣。 戶布則大同之役, 而秋判至以麗末衰季事爲言, 此甚斥之論也。 麗以恭愍而衰, 豈由戶布乎? 卽今第一義無如擇守令, 三百六十州若皆得人, 則民力自可紓矣。" 刑曹判書李宗城曰: "雖美法良政, 自上先立紀綱, 然後可行矣。" 左議政宋寅明曰: "張橫渠井田之制甚好。 若於峽邑數三處, 擇送人才而先試之, 隣邑爭來取法, 則自可不令而行矣。" 上曰: "良役、結役, 優劣何如?" 寅明曰: "結布法最爲近古, 但豪富之家不願矣。" 又曰: "審理使所陳各弊中, 利川等十邑陳田徵稅爲尤甚, 請待秋行量之意, 預先嚴飭。 漕船下江時, 楊根、驪州沿民, 以掘灘之役, 至於廢農, 站船添載, 宜加申禁。 陽城、坡州等四邑奴婢甚少, 無以接待使客, 宜以他邑寺奴婢, 參量劃給。 良丁之投屬歇役, 爲弊最甚, 砥平守禦屯牙兵保及忠順衛冒屬者, 依當初私賤換定之令, 竝宜査正。 順天稅、大同所載船, 至南陽敗船, 監色、沙格等十三名, 八朔嚴囚, 養獄無人。 雖未準年限, 別遣審理, 旣出欽恤之意, 宜還送原籍官交河。 拯米舊逋最久一年條, 亦宜蕩減。" 竝允之。 湖南審理使趙榮國復命, 宗城進湖南獄案, 上詢議大臣, 分輕重裁決。 榮國曰: "茂長罪人林昌浩等三人, 交通賊夢情迹可疑, 而月例三推, 事極失當, 宜令道臣, 嚴査更聞。" 許之。 榮國曰: "各邑束伍, 全不成樣, 緩急所恃, 莫如山行砲手。 雖以丙子事言之, 柳琳、金化之戰, 專賴淸州三百山行砲手之力, 則此其爲精兵可知。 通計一道其數亦不少, 査正廳成冊中, 列邑山尺一竝載錄, 俾勿侵役, 以示團束之意焉。" 又曰: "各司奴婢, 雖有眞箇逃故, 該司不卽許頉, 年百歲者尙載收貢之案, 年年侵徵, 害及隣族, 此豈王政之所可忍者乎? 案年六十而明白物故, 有公文可據者, 一竝減貢宜矣。" 上竝令廟堂稟處。 又問雲峰縣利害果詳察, 而巴嶺亦何如? 榮國曰: "四面高絶, 而嶺有三路, 俯見咸陽三十里, 如臨井水, 其險無比。 一新則在智異山之側, 而巴嶺據其上, 前朝曾置判官, 臣意則合置營將於一新。 一新自古地廣俗悍, 詐僞滋甚, 戊申以後凶逆數起, 別設一鎭, 則可以鎭惡俗而備不虞。 自古議者, ‘於雲峰宜置營將, 南原置兵使, 而尙未變通, 只置營將於雲峰’ 云矣。" 上曰: "湖南無他弊耶?" 榮國曰: "各邑貿易, 徵於吏胥, 故吏窮甚於民窮" 副提學元景夏曰: "湖南巨弊, 莫如田政, 而田政紊亂, 專由於隱結之多入土豪, 故吏民不堪白徵之弊矣。" 上曰: "不可不一番釐正矣。" 校理申暐, 請令嶺營刊行故相臣趙翼所著《朱書要類》, 上可之。 寅明以其祖光淵褒贈稱謝, 仍言: "臣祖曾以先正臣朴世采疏, 薦擬刑判, 臣之蕩平實由家學, 而如趙文命兄弟金若魯兄弟, 亦皆先正之淵源也。" 景夏曰: "先正卽臣高祖斗樞之壻, 而破朋黨三字, 卽臣家庭之論也。" 上曰: "頃於趙徵之獄, 罪人口招, 言必稱赤憎蕩平。 蕩平, 本是五皇極語, 而今成童謠。 卿等亦以爲家學耶?" 二人默然無以應。
地名: 驪州 (京畿道, 牧)
年: 1755.0

○司諫朴致文申前達, 不從。 又達曰: "罪人權詹, 當戊申逆變之時, 麟、天兩賊先陷淸州之日, 渠爲道臣, 稱以已遞, 兵使、營將爲賊所害, 而終不能發兵誅討, 越視安坐。 今當舊賊追討之日, 渠何可獨漏乎? 請罪人權詹, 亟稟大朝, 追施逆律。 凡罪人之在外方者, 發遣宣傳官, 奪符後都事拿來, 其法甚嚴。 而頃者罪人柱泰之在防營也, 宣傳官追到於都事、羅將已逮捕拿來之後, 相逢於中路, 擧措異常, 瞻聆甚駭。 請其時宣傳官査出定配。 三道統禦之任, 不可人人濫授, 而新除授元重會, 素無聲稱, 曾經閫任, 已極猥濫。 而前任驪州牧使時, 災年捧糴, 鞭扑狼藉, 闔境嗷嗷, 如在水火。 今都憲閔遇洙家在本府, 而以廊奴之罪, 侵困遇洙, 無識悖妄, 至此而極矣。 前訓將金聖應, 以其不可赴任之意分付, 而佯若不聞, 乘其罪謫之時, 揚揚歷辭。 請喬桐水使元重會, 罷職不敍。" 答曰: "不從。 權詹事, 當此大朝臨殿之時, 煩稟爲難, 元重會及宣傳官事, 不稟而許, 亦難矣。"